### Resume

Der er vurderet et presserende behov for istandsættelse af klokketårnet på [adresse], hvis denne særlige bygning fortsat ønskes anvendt. Yderligere er der tale om nedslidte vinduer med et væsentligt behov for istandsættelse, som ud fra en samlet økonomisk vurdering anbefales bør ske i løbet af sommeren 2022.

### Sagsfremstilling

Baggrund:

På Teknisk Udvalgs møde den 17. august 2021, pkt. 194, blev udfordringer forbundet med den løbende vedligeholdelse af særlige bygninger drøftet, jf. bilag 1. Særlige bygninger forstås i denne sammenhæng som bygninger, der vurderes at have en unik betydning i den kollektive bevidsthed, og bidrager, ud over formålet som fysisk ramme omkring aktiviteter i de forskellige fagforvaltninger, også med en væsentlig oplevelsesværdi, og til den fælles fortælling om Vejle Kommune.

Bygningerne spiller på hver sin måde en særlig rolle, nogle som historiske, måske fredede, andre som ansigtet udad til, enkelte som rammen om nationalt og internationalt anerkendte seværdigheder, og andre igen som centrale byggerier, der repræsenterer en funktion, tid eller byggeskik, som gør dem til noget særligt.

Vurderingen fra Kommunale Ejendomme er, at der er tale om følgende 15 bygninger:

![](data:image/png;base64...)

Figur 1: oversigt over bygninger

Presserende behov for istandsættelse af [adresse]

Den fastlagte økonomiske budgetramme til vedligehold af klimaskærm og tekniske installationer er i 2009 fastsat svarende til et "lavt vedligeholdelsesniveau" og er siden reguleret i takt med den almindelige prisudvikling men ikke øget i takt med, at nye bygningsanlæg er kommet til. Som supplement hertil er der 3. december 2018 politisk besluttet en vedligeholdelsesstandard, hvor prioriteringen af midlerne sker ud fra følgende tre parametre:

1. Vurdering af bygningens langsigtede anvendelse.
2. Bygningens klassificering i forhold til anvendelse.
3. Bygningens byggetekniske tilstand.

og hvor der er følgende klassificeringer for prioritering af bygningerne:

* Kategori 1: Bygninger med døgnophold eller længerevarende ophold for børn, unge eller svagelige.
* Kategori 2: Bygninger med andet ophold.
* Kategori 3: Bygninger der ikke anvendes til kommunal kerneydelse, der er på vej ud af porteføljen eller kun anvendes til korte ophold.

De særlige bygninger vil indgå i kategori 2 eller 3.

Blandt de særlige bygninger nævnt ovenfor fremgår [adresse], som er placeret i kategori 2. [adresse] rådgiver med ekspertise i særlige bygninger har foretaget en analyse af [adresse]. Vurderingen er, at hvis der fortsat er ønske om fremadrettet at anvende [adresse], vil der være et behov for vedligeholdelse af rådhusets vinduer, men der har yderligere vist sig at være et presserende behov for istandsættelse af klokketårnet. Rådgiver vurderer standen af klokketårnet som kritisk, da tagspirfodens fire bærende hjørner alle er mere eller mindre nedbrudte - det ene er totalt nedbrudt. På denne baggrund er rådgivers vurdering, at det ikke vil være forsvarligt at udskyde en istandsættelse vurderet ud fra et sikkerhedsaspekt. Det skal forventes, at fra beslutningen er truffet om, at tårnet skal istandsættes, til opgaven er defineret, og der er valgt en entreprenør til løsning af opgaven, vil opgaven formentligt kunne udføres efter sommerferien.

Alle bygningens vinduer er gennemgået ind- og udvendig fra ekstern side, og gennemgangen viser et væsentligt behov for istandsættelse. Aktuelt er der primært tale om mindre snedkeristandsættelser, malermæssig istandsættelse og en energiforbedring af vinduerne. Enkelte vinduer er i dag skruet fast, så de ikke falder ud. Det er vurderingen, at udskydes istandsættelsen vil omfanget af alvorlige rådskader brede sig markant, da de oprindelige malingslag mange steder er forsvundet, eller er revnede, hvilket giver fri adgang for fugt. Det er derfor vurderingen, ud fra en samlet økonomisk betragtning, at det er hensigtsmæssigt at foretage vinduesistandsættelsen hen over sommeren 2022. Således vil de udsatte vinduer ikke eksponeres yderligere for vejrliget i endnu en vintersæson. Den aktuelle tilstand vurderes at være i en sådan stand, at en samlet istandsættelse vil blive mærkbart dyrere ved en udsættelse.

Det kan være hensigtsmæssigt at foretage denne renovering på samme tidspunkt som renovering af klokketårnet, da [adresse] dermed kun skal lukkes af i én omgang samtidig med, at opsættelse af stillads mv. kan ske i samme ombæring.

### Økonomi

[adresse] rådgiver har estimeret følgende udgifter:

* Reparation af klokketårnet: 1,25 mio. kr. ex. moms
* Renovering/udskiftning af vinduer: 2 mio. kr. ex. moms

Det er vurderingen ud fra et sikkerhedsaspekt, at der bør anvendes 1,25 mio. kr. ex. moms, hvis [adresse] ønskes anvendt. Det vil betyde, at der vil blive tale om en budgetudfordring i forhold til den planlagte vedligehold i 2022 på tilsvarende beløb, og planlagte vedligeholdelsesopgaver i 2022 vil på den baggrund blive udskudt - vedligeholdelsesopgaver, der er knyttet til bygninger i kategori 1. Det vil konkret betyde, at der ikke vil blive skiftet tag på portnerbygningerne på daginstitutionen Sussie Hermansen og [adresse]. Der er i dag tale om udtjente tage, som vil have afledte genoprettende konsekvenser. Prioritering af [adresse] før disse bygninger med længerevarende ophold for børn vil være en fravigelse fra den politisk besluttede prioriteringsmodel.

Istandsættelse af vinduer vil betyde, at taget på [adresse] ikke vil blive udskiftet som planlagt. Også her er der tale om et tag i meget dårlig stand, hvor der i dag regner ind flere steder, som kan få afledte, genoprettende konsekvenser, og i værste tilfælde sundhedsmæssige konsekvenser som følge af skimmelsvamp. Der vil også i dette tilfælde være tale om en fravigelse fra den politisk besluttede prioriteringsmodel.

### Klima og resiliensvurdering

Vedligehold af de kommunale bygninger, og dermed bygningernes stand, har en stor betydning for de kommunale bygningers klimaaftryk. Med henblik på at understøtte [adresse] 2020-2050, Den nationale strategi for bæredygtigt byggeri og [adresse] kommende strategi for bæredygtigt byggeri, vil energi/klimarenoveringer være et væsentligt element. Det betyder, at der i forbindelse med renovering, samtidig bør ske en opgradering af byggeriets energimæssige egenskaber. Energirenoveres bygningerne, vil efterslæb på vedligehold samtidig reduceres, da der vil være synergi mellem de to tiltag.

### Sagens videre forløb

Sagen skal behandles i Økonomiudvalget og byråd.

### Historik

Teknik- og Miljødirektøren indstiller, 8. marts 2022, pkt. 55:

at udvalget overfor Økonomiudvalget anbefaler, at der findes finansiering til det presserende vedligehold af klokketårnet og at denne anvises fra den centrale vedligeholdelsespulje, og

at udvalget overfor Økonomiudvalget anbefaler, at der i tilfælde af, at der skal findes finansiering til istandsættelse af vinduer, at denne anvises fra den centrale vedligeholdelsespulje, og

at udvalget over Økonomiudvalget anbefaler, at den politisk godkendte prioriteringsmodel fraviges, hvorved vedligehold kategori 1 bygninger udsættes.

Beslutning fra Teknisk Udvalg, 8. marts 2022, pkt. 55:

Ved mødets start ændrede Teknik- & Miljødirektøren indstillingen til;

at prioriteringsrækkefølgen for denne konkrete sag ændres, således at Rådhusets klokketårn kan istandsættes, og
at udvalget over for Økonomiudvalget anbefaler, at midler fra klimaskærmspuljen fremrykkes fra 2023 til 2022 til finansiering af Rådhusets klokketårn, og
at udvalget drøfter istandsættelse af vinduer i [adresse], herunder finansieringsmuligheder.

Den socialdemokratiske gruppe stillede følgende ændringsforslag;

Indstillingen ændres, så det som erstatning for Teknik- og Miljødirektørens indstilling besluttes

at Teknisk Udvalg overfor Økonomiudvalget (og om nødvendigt også Byrådet) anbefaler, at Økonomiudvalget anviser finansieringen til det presserende vedligehold af rådhusets klokketårn og udskiftningen/istandsættelsen af rådhusets vinduer.

at Teknisk Udvalg - såfremt Økonomiudvalget skulle anmode Teknisk Udvalg om at finde ovennævnte finansiering indenfor egen ramme - finansierer istandsættelsen af klokketårnet og vinduerne på rådhuset med midler hentet fra asfaltkontoen. Om nødvendigt ved at fremrykke midler.

at Teknisk Udvalg anbefaler overfor Økonomiudvalget (og om nødvendigt også Byrådet), at ovennævnte ikke opfattes som en fravigelse af prioriteringsmodellen, da finansieringen ikke fragår andre renoveringsprojekter.

Der stemtes først om ændringsforslaget.

For stemte; Abelone Christensen, Frode Hansen og Jeppe Koch.

Imod stemte; Amanda Christiansen, Dan Svendsen, Christopher Paulsen og Leif Carlsen.

Dermed bortfaldt ændringsforslaget.

Herefter stemtes om forvaltningens indstilling.

For stemte; Amanda Christiansen, Dan Svendsen, Christopher Paulsen og Leif Carlsen.

Imod stemte; Abelone Christensen, Frode Hansen og Jeppe Koch.

Dermed blev indstillingen anbefalet, med bemærkning om at udvalget ønskede et fællesmøde med Økonomiudvalget.

Administrativ tilføjelse 10. marts 2022
(Bevillingsmæssige konsekvenser som følge af Teknisk Udvalgs beslutning)

![](data:image/png;base64...)
Figur 1: Sagens bevillingsmæssige konsekvenser

Opsummering af de bevillingsmæssige konsekvenser
Sagen medfører, at der gives anlægsbevilling og afsættes rådighedsbeløb på 1,250 mio. kr. til istandsættelse af klokketårn. Udgiften finansieres ved at fremrykke midler fra klimaskærmspuljen i 2023. Forskydning mellem år finansieres af kassen.

Høring
Økonomi & Controlling har ingen bemærkninger af bevillingsmæssig karakter.

Beslutning fra Økonomiudvalget, 21. marts 2022, pkt. 68:

Anbefales.

Ragner Møller, John Schultz, Paul Brandt og Malou Mathiesen tog forbehold for deres stillingtagen til Byrådets behandling af sagen.

Fraværende: Christopher Paulsen

### Beslutning

Godkendt.

Jeppe Koch stillede på vegne af den socialdemokratiske byrådsgruppe følgende ændringsforslag:

”at økonomiudvalgets anbefaling følges - dog med den ændring til sagen, at der ikke kun fremrykkes midler fra den centrale renoveringspulje til istandsættelsen af klokketårnet, men også til renovering/udskiftning af rådhusets vinduer.

Sagen medfører således, at der gives anlægsbevilling og afsættes rådighedsbeløb på 3,250 mio. kr. til istandsættelse af klokketårn OG vinduer. Udgiften finansieres ved at fremrykke midler fra klimaskærmspuljen i 2023. Forskydning mellem år finansieres af kassen.”

Malou Mathiesen stillede på vegne af SF følgende underændringsforslag:

“At pengene tages fra Den Centrale Reservepulje”.

Underændringsforslaget fra SF blev sat til afstemning.

For forslaget stemte 13 medlemmer: Malou Mathiesen, Søs Carlsen, Jens Jepsen, Nicolaj Lind, Benjamin Johnsen, Abelone Christensen, John Schultz, Paul Brandt, Jeppe Koch, Morten Kristoffersen, Frode Hansen, Annemette Mathiesen og Henriette Karlsen.

Imod forslaget stemte et flertal på 18 medlemmer: Herbert Svendsen, Edith Schou, Amanda Christiansen, Nikolaj Jacobsen, Laus Kjær, Irma Madsen, Claus Kjeldsen, Christopher Paulsen, Herbert Jessen, Dan Svendsen, Johannes Kristiansen, Alvin Henriksen, Jeppe Olsen, Leif Carlsen, Mimi Hermansen, Simon Pedersen, Julie Svendsen og Bodil Kjær.

Underændringsforslaget er hermed bortfaldet.

Herefter blev ændringsforslaget fra den socialdemokratiske byrådsgruppe godkendt.